Paul Vanden Boeynants

Paul Emile François Henri Vanden Boeynants (født 22. mai 1919 i Forest ved Brussel i Belgia, død 9. januar 2001 i Aalst) var en belgisk politiker for Christelijke Volkspartij - Parti Social Chrétien. Han var Belgias statsminister to ganger, første gang fra 19. mars 1966 til 17. juli 1968, andre gang fra 20. oktober 1978 til 3. mars 1979.

 Biografi 
Paul Vanden Boeynants arbeidet først i kjøttindustrien, men ble i 1949 valgt inn i Belgias representantkammer som representant for Christelijke Volkspartij – Parti Social Chrétien. Fra 1961 til 1966 var han partileder. I tillegg til å være statsminister to ganger, var han forsvarsminister fra 1972 til 1979. Men i 1979 tapte han valget til representantkammeret. Han forble likevel politisk aktiv til 1995, blant annet som leder for sitt parti i en ny periode og som lokalpolitiker i Brussel. 

Han hadde ambisjoner om å bli borgermester i Brussel, men ble innblandet i en sak om bedrageri og skatteunndragelse og måtte derfor gi opp dette. Han unngikk fengsel, men fikk tre års betinget dom i 1986. 

Tre år senere, 14. januar 1989, ble han kidnappet. Han ble holdt i fangenskap i en måned, man krevde 30 millioner belgiske franc i løsepenger. Hvor mye som ble betalt er ikke blitt kjent, men han slapp uskadet fra hendelsen. VDB (som han ble kalt av journalistene) døde av lungebetennelse etter en hjerteoperasjon i 2001.

 Referanser 

 Kilder 
 Hvem Hva Hvor 1967 side 85

 Eksterne lenker 
 Video Historie Canvas del 8

Kategori:Belgiske politikere
Kategori:Belgias statsministre
Kategori:Personer fra Forest